Georgijevsk

**Georgijevsk** (,  *Georgievsk*) om Venäman lidn Stavropolin randan suves. Se om Georgijevskan lidnümbrikon administrativine keskuz, Georgijevskan rajon mülüi sihe vn 2017 kezakuspäi. Om Kavkazižed Mineraližed Veded-regionan palaks.

## Istorii
Eländpunktan aluz om pandud vl 1777 kuti *Ph. Jurgii-vägestusenkandajan lidnuz* (). Vl 1783 päivnouzmaižen Gruzijan Iraklii II-car' allekirjuti Georgijevskii-kožundtraktatad alištuses Venämale neciš lidnuses. Vl 1786 lidnuz sai makundan lidnan statusad. Vl 1875 «Rostov — Vladikavkaz»-raudte läbiti lidnad, *Georgijevsk*-raudtestancii radab.

Georgijevsk šingotase sömtegimišton kaikenvuiččil edheotandoil (jauhtegim, makaronanedheotand, maidtegim, pühävoitegim, konservtegim, lihakombinat, lindkombinat, kalanümbriradmižen tegim, oludentegim, vintegim, lapsiden sömižen fabrik), karvanfabrikal i omblendfabrikal, metallan ümbriradmižen tegimil (armatur, instrument).

## Geografijan andmused

Lidn sijadase ümbrikon suves, Podkumk-jogen hural randal ( 160 km pitte, Kuman oiged ližajogi), Kavkazan ezimägišton tazangištol, 300 m ü.m.t. keskmäižel korktusel.

Matkad Stavropolihesai om 210 km lodeheze. Lähembaižed lidnad oma Novopavlovsk kaks'kümne viž kilometrad suvipäivnouzmha, Pätigorsk 30 km avtotedme suvipäivlaskmha i Mineraližed Veded 30 km päivlaskmha.

## Eläjad
Vn 2010 Venäman rahvahanlugemižen mödhe lidnan eläjiden lugu oli 72 153 ristitud (kaikiš suremb ristitišt), nügüdläižen lidnümbrikon kaks' videndest, vn 2021 — 63 221 ristitud. Vl 2017 lidnan ristitišt oli 67 714 eläjad.

Rahvahad (enamba 1 % vl 2010, ozutadud rahvahudenke): venälaižed — 81,3 %, armenijalaižed — 11,5 %, ukrainalaižed — 1,0 %, azerbaidžanlaižed — 1,0 %, toižed rahvahad — 5,2 %.

Ortodoksižen hristanuskondan nell' pühäpertid oma avaitud lidnas: ph. Jurgii-vägestusenkandajan kafedraline päjumalanpert' (om saudud vll 2001−2013), ph. Mikulain puine Georgijevskan lidnuses, Jumalanmaman Emäganpäivän jumalanpert' kaumžomal i ph. Panteleimon-spravitajan türman territorijal. Armenižen jumalankodikundan Surb Gevorg-jumalanpert' om pühästadud vl 2011.

## Openduz
Lapsiden opendusen aluzkundad oma kaks'kümne üks' nimitadud i nomeruidud päivkodid (nomer 4, 13, 29..47), seičeme keskškolad (nomer 1, 3, 5..7, 9, 29), gimnazii nomer 2, licei nomer 4, ehtal'ne škol nomer 10, specialine (korrekcine) škol-internat nomer 29 4. toižendan (sogedoiden lapsiden täht), lapsiden sädamižen pert', čomamahtoiden škol, lapsiden da norišton sportškol.

Georgijevskan kolledž (ekstraordinarižiden situacijoiden ministrusen radnikad), Georgijevskan mehanizacijan, avtomatizacijan da ohjandusen tehnikum i Regionaližen «Integral»-kolledžan filial oma lidnan professionaližen opendusen aluzkundoikš.

## Galerei

Центральная площадь Георгиевска.jpg|Keskuztorg (2019)
Собор Святого Георгия. Георгиевск.jpg|Ph. Jurgii-vägestusenkandajan kafedraline päjumalanpert', vn 2019 nägu
Георгиевский Арматурный завод.jpg|Georgijevskan armaturantegim vl 2019
Гимназия №2 Георгеивск.jpg|Gimnazii nomer 2 (2019)
Детская поликлиника . Георгиевск.jpg|Lapsiden poliklinik (2019)
Железнодорожный вокзал - Георгиевск.jpg|*Georgijevsk*-päraudtestancii vl 2019


## Homaičendad


## Irdkosketused
* Lidnümbrikon tobmuden sait (''georgievsk.ru'').